钦定古今图书集成/明伦汇编/闺媛典/第329卷 > 楚平伯嬴
## 钦定古今图书集成/明伦汇编/闺媛典/第329卷 > 楚平伯嬴

按刘向《列女传》，伯嬴者，秦穆公之女，楚平王之夫人，
昭王之母也。当昭王时，楚与吴为伯莒之战，吴胜，楚
入至郢，昭王亡，吴王阖闾尽妻其后宫。次至伯嬴，伯
嬴持刀曰：“妾闻天子者，天下之表也；公侯者，一国之
仪也。天子失制则天下乱，诸侯失节则其国危。夫妇
之道，固人伦之始，王教之端。是以明王之制，使男女”
不亲授受，坐不同席，食不共器，殊椸枷，异巾栉，所以
远之也。若诸侯外淫者绝，卿大夫外淫者放，士庶人
外淫者宫割。夫然者，以为仁失可复以义，义失可复
以礼，男女之失，乱亡兴焉。夫造乱亡之端，公侯之所
绝，天子之所诛也。今君王弃仪表之行，纵乱亡之欲，
犯诛绝之事，何以行令训民？且妾闻“生而辱，不若死
而荣。若使君王弃其仪表，则无以临国；妾有淫端，则
无以生世。一举而两辱，妾以死守之，不敢承命。且凡
所欲妾者，为乐也。近妾而死，何乐之有？如先杀妾，又
何益于君王？”于是吴王惭，遂退舍。伯嬴与其保阿，闭
永巷之门，皆不释兵。三旬，秦救至，昭王乃复。君子谓
“伯嬴勇而精一。《诗》曰：‘莫莫葛藟，施于条枚。岂弟君子，
求福不回’。”此之谓也。